लंबे समय के संघर्ष के बाद मिली इस जबरदस्त सफलता के बाद भी अनजान को ज़िंदगी से दो मलाल रह गए थे। पहला तो तीन दशकों के संगीत सफ़र में एक बार भी फिल्मफेयर एवार्ड ना जीत पाने का ग़म और दूसरे बतौर साहित्यकार समाज को कुछ ना दे पाने की पीड़ा। पर भगवान की कृपा ये जरूर रही कि इस संसार को छोड़ने के पहले वो अपने पुत्र समीर को फिल्मफेयर पुरस्कार लेते हुए देख सके और बीमारी के बीच अपना कविता संग्रह 'गंगा तट का बंजारा' भी लिख पाए जिसका विमोचन खुद अमिताभ जी ने किया। अनजान के नाम से भले आप अनजान पर उनके रचे गीतों से आप और आने वाली पीढ़ियाँ अनजान रहेंगी इसकी कल्पना भी नामुमकिन है।